Foto’s: Matrikulant deel ‘spesiale dag’ met Down-sindroom-susterHeinrich en Riana Brandt kom by die matriekafskeid aan(Foto: Facebook) Heinrich Brandt (20) van Grootfontein in Namibië het verlede week Tsumeb Gimnasium se matriekafskeid bygewoon, maar eerder as om ŉ vriendin na dié dans te vra, het hy besluit om sy jonger suster Riana (17), wat Down se sindroom het, saam met hom te neem. “Dit het vir my daaroor gegaan dat sy nooit anders die kans sou hê om so ŉ dag te beleef nie. So ek wou my spesiale dag met haar deel,” het Brandt aan Maroela Media gesê. Brandt het gesê Riana was baie opgewonde om na die dans te gaan. “Ek het haar nie regtig gevra nie, maar ons het vir haar gesê: ‘Jy gaan met boetie dans en ons gaan vir jou ŉ mooi rok kry’. Sy was verskriklik opgewonde en kon self kies hoe sy wou hê haar rok moes lyk.” Brandt het gesê dat Riana geweet wat sy in gedagte gehad het vir die rok, en dat ŉ vrou dit toe gratis vir haar gemaak het, sodat sy die aand kan geniet. “Ek het nie geweet hoe die rok gaan lyk nie,” het Brandt gesê. “Ek wou dit eers die aand van die matriekafskeid sien, om die geleentheid vir haar nog meer spesiaal te maak. Sy het gestraal soos ŉ engelkind en ek is bly ek het haar saamgevat.” Brandt het gesê die aand was baie lekker en dat hy en Riana baie gedans het. “Ek en Riana is van kleins af baie na aan mekaar. Ek het nog altyd probeer om haar te beskerm. Maar ons kan ook maar baklei soos enige ander broer en suster, maar aan die einde het ons baie liefde vir mekaar.” Brandt het gesê dat hy ná skool landbou wil gaan studeer en dat hy dan graag wil begin boer.